**REPUBLIKA SRPSKA**

**VLADA**

**PRIJEDLOG**

**(po hitnom postupku)**

**ZAKON**

**O NEPRIMJENJIVANJU ZAKONA I ZABRANI DJELOVANJA VANUSTAVNIH INSTITUCIJA BIH**

**Banja Luka, februar 2025. godine**

**Prijedlog**

**(po hitnom postupku)**

**ZAKON**

**O NEPRIMJENJIVANJU ZAKONA I ZABRANI DJELOVANJA VANUSTAVNIH INSTITUCIJA BIH**

Član 1.

Ovim zakonom propisuje se neprimjenjivanje i neizvršavanje zakona i zabrana djelovanja vanustavnih institucija BiH na teritoriji Republike Srpske.

Član 2.

(1) Zakon o Sudu Bosne i Hercegovine („Službeni glasnik BiH”, br. 49/09, 74/09 i 97/09) neće se primjenjivati niti izvršavati na teritoriji Republike Srpske.

(2) Zakon o Tužilaštvu Bosne i Hercegovine („Službeni glasnik BiH”, br. 42/03, 3/03, 37/03, 42/03, 9/04, 35/04, 61/04 i 97/09) neće se primjenjivati niti izvršavati na teritoriji Republike Srpske.

Član 3.

Zakon o Visokom sudskom i tužilačkom savjetu Bosne i Hercegovine („Službeni glasnik BiH”, br. 25/04, 93/05, 48/07, 63/23, 9/24 i 50/24) neće se primjenjivati niti izvršavati na teritoriji Republike Srpske.

Član 4.

Zakon o Državnoj agenciji za istrage i zaštitu („Službeni glasnik BiH”, br. 27/04, 63/04, 35/05, 49/09 i 40/12) neće se primjenjivati niti izvršavati na teritoriji Republike Srpske.

Član 5.

Zabranjuje se rad i postupanje institucija čiji rad je regulisan zakonima iz čl. 2. do 4. ovog zakona na teritoriji Republike Srpske.

Član 6.

Nadležne institucije i organi Republike Srpske obavezni su preduzeti sve mjere i radnje iz svoje nadležnosti radi obezbjeđenja sprovođenja ovog zakona.

Član 7.

Lica koja su dužna da postupaju po odredbama ovog zakona izuzimaju se od krivične odgovornosti propisane krivičnim zakonodavstvom BiH i krivičnim zakonodavstvom Republike Srpske za krivična djela u vezi sa izvršenjem ovog zakona, a nadležne institucije i organi Republike Srpske obezbijediće im i pružiti svu neophodnu zaštitu u vezi sa primjenom ovog zakona

Član 8.

S ciljem sprovođenja ovog zakona, Vlada Republike Srpske će donijeti potrebne podzakonske propise.

Član 9.

Ovaj zakon stupa na snagu narednog dana od dana objavljivanja u „Službenom glasniku Republike Srpske”.

Broj: PREDSJEDNIK

Datum: NARODNE SKUPŠTINE

Nenad Stevandić

**OBRAZLOŽENJE**

**ZAKONA O NEPRIMJENJIVANJU ZAKONA I ZABRANI DJELOVANJA VANUSTAVNIH INSTITUCIJA BIH**

**(po hitnom postupku)**

**I USTAVNI OSNOV**

Ustavni osnov za donošenje ovog zakona sadržan je u Amandmanu XXXII na član 68. stav 1. t. 1, 2, 4, 5. i 18. Ustava, prema kojem Republika uređuje i obezbjeđuje, ustavni poredak, bezbjednost, ustavnost i zakonitost, ostvarivanje i zaštitu ljudskih prava i sloboda i druge odnose od interesa za Republiku, u skladu sa Ustavom, u članu 70. stav 1. tačka 2. Ustava Republike Srpske, prema kojem Narodna skupština Republike Srpske donosi zakone, druge propise i opšte akte, kao i članu III/3.a) Ustava BiH prema kojem sve vladine funkcije i ovlaštenja koja nisu Ustavom BiH izričito povjerena institucijama BiH pripadaju entitetima, te članu V/5.a) kojim je propisano da svaki član Predsjedništva BiH ima, po svojoj funkciji, civilnu komandu nad oružanim snagama, te da nijedan entitet neće prijetiti silom ili koristiti silu protiv drugog entiteta i ni pod kojim okolnostima neće oružane snage jednog entiteta ući na teritoriju drugog entiteta ili na njoj boraviti bez saglasnosti vlade ovog drugog entiteta i Predsjedništva BiH, a sve oružane snage u BiH djelovaće u saglasnosti sa suverenitetom i teritorijalnim integritetom BiH.

**II USKLAĐENOST SA USTAVOM, PRAVNIM SISTEMOM I**

**PRAVILIMA NORMATIVNOPRAVNE TEHNIKE**

Prema Mišljenju Republičkog sekretarijata za zakonodavstvo broj: 22.02-020-674/25 od 26. februara 2025. godine, stavni osnov za donošenje ovog zakona sadržan je u Amandmanu XXXII na član 68. stav 1. t. 1, 2, 4, 5. i 18. Ustava, prema kojem Republika uređuje i obezbjeđuje, ustavni poredak, bezbjednost, ustavnost i zakonitost, ostvarivanje i zaštitu ljudskih prava i sloboda i druge odnose od interesa za Republiku, u skladu sa Ustavom, u članu 70. stav 1. tačka 2. Ustava Republike Srpske, prema kojem Narodna skupština Republike Srpske donosi zakone, druge propise i opšte akte, kao i članu III/3.a) Ustava BiH prema kojem sve vladine funkcije i ovlaštenja koja nisu Ustavom BiH izričito povjerena institucijama BiH pripadaju entitetima, te članu V/5.a) kojim je propisano da svaki član Predsjedništva BiH ima, po svojoj funkciji, civilnu komandu nad oružanim snagama, te da nijedan entitet neće prijetiti silom ili koristiti silu protiv drugog entiteta i ni pod kojim okolnostima neće oružane snage jednog entiteta ući na teritoriju drugog entiteta ili na njoj boraviti bez saglasnosti vlade ovog drugog entiteta i Predsjedništva BiH, a sve oružane snage u BiH djelovaće u saglasnosti sa suverenitetom i teritorijalnim integritetom BiH.

Ovim zakonom propisuje se da se Zakon o Sudu Bosne i Hercegovine („Službeni glasnik BiH”, br. 49/09, 74/09 i 97/09), Zakon o Tužilaštvu Bosne i Hercegovine („Službeni glasnik BiH”, br. 42/03, 3/03, 37/03, 42/03, 9/04, 35/04, 61/04 i 97/09), Zakon o Visokom sudskom i tužilačkom savjetu Bosne i Hercegovine („Službeni glasnik BiH”, br. 25/04, 93/05, 48/07, 63/23, 9/24 i 50/24) i Zakon o Državnoj agenciji za istrage i zaštitu („Službeni glasnik BiH”, br. 27/04, 63/04, 35/05, 49/09 i 40/12) neće primjenjivati niti izvršavati na teritoriji Republike Srpske, te se zabranjuje rad ovih institucija na teritoriji Republike Srpske.

U obrazloženju Zakona, u skladu sa članom 41. stav 1. t. 5) i 6) Pravila za izradu zakona i drugih propisa Republike Srpske („Službeni glasnik Republike Srpske“, broj 24/14), kao osnovni razlog za donošenje ovog zakona navodi se poštovanje člana III/3. Ustava BiH i zaštita ustavnog poretka Republike Srpske i BiH, koji je postupanjima vanustavnih institucija BiH narušen.

U skladu sa članom 109. Ustava BiH u obrazloženju zakona se navode i naročito opravdani razlozi za stupanje ovog zakona na snagu prije osmog dana od dana objavljivanja, te u skladu sa članom 213. Poslovnika Narodne skupštine Republike Srpske („Službeni glasnik Republike Srpske“, broj 66/20) razlozi za usvajanje Zakona po hitnom postupku.

Budući da je usaglašen sa Ustavom, pravnim sistemom Republike Srpske i Pravilima za izradu zakona i drugih propisa Republike Srpske mišljenje Republičkog sekretarijata za zakonodavstvo je da se ovaj zakon može uputiti u dalju proceduru.

**III USKLAĐENOST SA PRAVNIM PORETKOM EVROPSKE UNIJE**

Prema Mišljenju Ministarstva za evropske integracije i međunarodnu saradnju broj: 17.03-020-668/25 od 26. februara 2025. godine, a nakon uvida u propise Evropske unije i analize Prijedloga zakona o neprimjenjivanju zakona i zabrani djelovanja vanustavnih institucija BiH(po hitnom postupku), nisu ustanovljeni sekundarni obavezujući izviru prava EU koji su relevantni za predmet uređivanja dostavljenog prijedloga. Stoga u Izjavi o usklađenosti stoji ocjena „neprimjenjivo“.

**IV RAZLOZI ZA DONOŠENJE ZAKONA**

Odlukom od 1. jula 2023. godine, Kristijan Šmit nametnuo je Zakon o izmjenama i dopunama Krivičnog zakona Bosne i Hercegovine na način da je izmijenio član 156 – napad na ustavni poredak, dodao novi član 203a – neizvršavanje odluka visokog predstavnika, te dodao novi član 239 – neizvršenje odluke Ustavnog suda BiH, Suda BiH, Doma za ljudska prava ili Evropskog suda za ljudska prava. Na ovaj način, Kristijan Šmit je, kao i ranijim odlukama, u kontinuitetu, grubo narušio ustavni poredak Bosne i Hercegovine i Republike Srpske.

Naime, Aneks 10 Opšteg okvirnog sporazuma za mir u Bosni i Hercegovini, u članu 1. u stavu 2. propisuje da „S obzirom na složenost pitanja sa kojima se suočavaju, Strane zahtijevaju postavljanje visokog predstavnika, koji treba biti imenovan u skladu sa relevantnim rezolucijama Savjeta bezbjednosti Ujedinjenih nacija, kako bi potpomogao vlastite napore Strana, mobilizirao i, prema potrebi, koordinirao aktivnosti organizacija i agencija koje su uključene u civilne aspekte mirovnog rješenja, izvršavajući zadatke koji su mu povjereni rezolucijom Savjeta bezbjednosti Ujedinjenih nacija, kao što je to navedeno u tekstu koji slijedi.“ Strane potpisnice ovog aneksa su Republika Bosna i Hercegovina, Republika Hrvatska, Savezna Republika Jugoslavija, Federacija Bosne i Hercegovine i Republika Srpska. Član 2. Aneksa 10 jasno propisuje mandat visokog predstavnika, a j**edina nadležnost koja je eksplicitno dodijeljena visokom predstavniku Aneksom 10 jeste nadležnost utvrđena članom 5. i odnosi se na tumačenje ovog sporazuma o sprovođenju civilnog dijela mirovnog rješenja.**

Dakle, imajući u vidu naprijed navedeno čak ni legalno i legitimno postavljeni visoki predstavnik, nijednim od navedenih dokumenata nije ovlašćen da donosi odluke kojima uzurpira i zadire u zakonodavnu vlast u BiH ili Republici Srpskoj. Pored navedenog, posebno treba istaći činjenicu da trenutno ne postoji nijedna rezolucija kojom je Kristijan Šmit imenovan za visokog predstavnika, a Nacrt rezolucije Savjeta bezbjednosti Ujedinjenih nacija od 22. jula 2021. godine, kojim se daje saglasnost na imenovanje visokog predstavnika u BiH nije nikad usvojena, što upućuje da, pravno i faktički, Kristijan Šmit nema pravni legitimitet da se potpisuje i predstavlja kao visoki predstavnik, već se u pravnom sistemu Bosne i Hercegovine može posmatrati samo kao neizabrani stranac. Zbog nedostatka pravnog legitimeta, Republika Srpske ne može priznavati odluke koje donosi niti ih može poštovati i primjenjivati u svom pravnom poretku. Donošenjem odluka kojim nameće zakone u Bosni i Hercegovini, Kristijan Šmit u kontinuitetu vrši pravno nasilje koje iskazuje donošenjem odluka bez pravnog legitimiteta, u potpunosti uništava vladavinu prava i pravnu sigurnost na teritoriji BiH i Republike Srpske i takvim djelovanjem čini nemjerljivu štetu Republici Srpskoj kao i samom funkcionisanju organa vlasti Republike Srpske samovoljno urušavajući Dejtonski mirovni sporazum. Bez obzira na sve navedene činjenice, Tužilaštvo BiH i Sud BiH su na osnovu odluke neizabranog stranog državljanina, a ne na osnovu zakona koji je usvojila Parlamentarna skupština BiH sproveli postupak protiv predsjednika Republike Srpske i v. d. direktora JU Službeni glasnik Republike Srpske, i to samo i isključivo iz razloga što su poštovali i sprovodili Ustav i zakone Republike Srpske. Sprovođenjem ovog krivičnog postupka te donošenjem presude kojom se predsjednik Republike Srpske oglašava krivim jer je izvršavao svoje ustavne dužnosti, Sud Bih je direktno doprinio urušavanju ustavnog poretka BiH.

Kako bi zaštitila ustavni poredak Republike Srpske i Bosne i Hercegovine, Republika Srpska se odlučila na dosljedno poštovanje člana 3.3 Aneksa 4 Dejtonskog sporazuma, odnosno Ustava BiH, po kome se sve što nije u izričitoj nadležnosti institucija BiH jeste u nadležnosti entiteta, a entiteti i svi njihovi dijelovi u potpunosti će se pridržavati Ustava BiH, koji ima prednost nad onim odredbama zakona Bosne i Hercegovine, kao i ustava i zakona entiteta koji nisu u skladu s njim. Republika Srpska stoga donosi ovaj zakon kojim se zabranjuje bilo kakvo djelovanje i postupanje Tužilaštva BiH, Suda BiH i Visokog sudskog i tužilačkog savjeta BiH na teritoriji Republike Srpske, kao vanustavnih institucija, odnosno institucija koje nisu definisane Ustavom BiH. Ovim zakonom propisuje se da se zakoni koji regulišu rad ovih institucija neće primjenjivati niti izvršavati na teritoriji Republike Srpske.

Pored navedenog, ovim zakonom stavlja se van primjene na teritoriji Republike Srpske zakon kojim je osnovana Državna agencija za istrage i zaštitu, te zabranjuje njen rad na teritoriji Republike Srpske. Naime, Ustav BiH nije ustanovio nadležnost nivoa BiH za policijske poslove,  pa time „Državna agencija za istrage i zaštitu – SIPA“ kao oružana snaga izvan nadležnosti Republike Srpske nastala intervencijama stranih predstavnika, podliježe odredbi člana 5.5. Aneksa 4 Ustava BiH po kojoj „nijedan entitet ne smije prijetiti ili koristiti silu protiv drugog entiteta, a oružane snage jednog entiteta ni pod kojim okolnostima ne smiju ulaziti ili se zadržavati na području drugog entiteta bez saglasnosti vlade ovog drugog entiteta i Predsjedništva Bosne i Hercegovine.“

S obzirom na navedeno, Republika Srpska dosljedno poštujući član 3.3. Aneksa 4. Ustava BiH ovim zakonom zabranjuje djelovanje i postupanje Državnoj agenciji za istrage i zaštitu na teritoriji Republike Srpske.

**V RAZLOZI ZA DONOŠENJE ZAKONA PO HITNOM POSTUPKU**

Članom 213. Poslovnika Narodne skupštine Republike Srpske („Službeni glasnik Republike Srpske“, broj 66/20) data je mogućnost, izuzetno, za donošenje zakona po hitnom postupku u slučaju kada se zakonom uređuju pitanja i odnosi nastali usljed okolnosti koje nisu mogle da se predvide, a nedonošenje zakona po hitnom postupku bi moglo prouzrokovati štetne posljedice po život i zdravlje ljudi, bezbjednost Republike i rad organa i organizacija, i ako je to u opštem interesu. Po hitnom postupku može se donijeti i zakon za koji je Ustavni sud Republike Srpske odlukom utvrdio njegovu neusklađenost sa Ustavom.

Imajući u vidu štetne posljedice koje se postupanjem vanustavnih institucija BiH nanose ustavnom poretku Republike Srpske i BiH, te činjenicu da njihovo djelovanje može prouzrokovati štetne posljedice i po prava i slobode građana Republike Srpske, bezbjednost Republike Srpske i rad organa i institucija Republike Srpske, donošenje ovog zakona je u opštem interesu te ga je neophodno što prije donijeti odnosno po hitnom postupku.

**VI OBRAZLOŽENJE PREDLOŽENIH RJEŠENJA**

Članom 1. propisuje se da je predmet ovog zakona neprimjenjivanje i neizvršavanje zakona i zabrana djelovanja vanustavnih institucija BiH na teritoriji Republike Srpske.

Članom 2. propisano je da se Zakon o Sudu Bosne i Hercegovine i Zakon o Tužilaštvu Bosne i Hercegovine ne primjenjuje se na teritoriji Republike Srpske.

Članom 3. propisano je da se Zakon o Visokom sudskom i tužilačkom savjetu BiH ne primjenjuje se na teritoriji Republike Srpske.

Članom 4. propisano je da se Zakon o Državnoj agenciji za istrage i zaštitu ne primjenjuje se na teritoriji Republike Srpske.

Članom 5.propisano je da se zabranjuje rad i postupanje ovih institucija na teritoriji Republike Srpske

Članom 6. propisano je da su nadležne institucije i organi Republike Srpske obavezni preduzeti sve mjere i radnje iz svoje nadležnosti radi obezbjeđenja sprovođenja ovog zakona.

Članom 7. propisano je da se lica koja su dužna da postupaju po odredbama ovog zakona izuzimaju od krivične odgovornosti propisane krivičnim zakonodavstvom BiH za krivična djela u vezi sa izvršenjem ovog zakona, a nadležne institucije i organi Republike Srpske obezbijediće im i pružiti neophodnu zaštitu u vezi sa primjenom ovog zakona.

Članom 8. propisano je da će s ciljem sprovođenja ovog zakona Vlada Republike Srpske donijeti potrebne podzakonske propise.

Članom 9. propisano je stupanje na snagu ovog zakona.

**VII RAZLOZI ZA STUPANJE NA SNAGU ZAKONA PRIJE OSMOG DANA OD DANA OBJAVLJIVANJA U „SLUŽBENOM GLASNIKU REPUBLIKE SRPSKE“**

Članom 109. stav 1. Ustava Republike Srpske propisano je da zakoni i drugi opšti akti stupaju na snagu najranije osmog dana od dana objavljivanja, a da mogu stupiti na snagu i ranije iz naročito opravdanih razloga. Predloženim zakonom, štiti se ustavni poredak i pravni sistem Republike Srpske i prava i slobode građana Republike Srpske, a to predstavlja naročito opravdan razlog za stupanje ovog zakona na snagu prije osmog dana od dana objavljivanja.

**VIII FINANSIJSKA SREDSTVA I EKONOMSKA OPRAVDANOST**

**DONOŠENJA ZAKONA**

Za sprovođenje ovog zakona nisu potrebna sredstva.